text: Tusindvis af seere følger valgdebatter i tv
  07 november 2013 kl. 09.25
  17.000 seere så med, da spidskandidaterne i Haderslev dystede for åben skærm på TV SYD-kanalen, og seerne har generelt vist stor interesse for kommunalvalget.
  Hvis man antager, at det primært er borgere i Haderslev, der har kigget med, da TV SYD tirsdag aften sendte en times valgdebat med alle spidskandidaterne i kommunen, så svarer det til at næsten hver tredje stemmeberettigede i kommunen kiggede med.
  - Vi er glade for, at vi kan være med til at skabe interesse for valget og vores nærdemokrati. Og så er vi selvfølgelig stolte af, at medarbejderne på TV SYD formår at bringe os helt i top blandt alle regionerne med seere til valgudsendelserne, siger nyhedschef Claus Christensen.
  Det er ikke kun valget i Haderslev, der trækker seere. F.eks. fulgte mere end 10.000 seere debatten i Tønder.
  Og så er der netop kommet dugfriske tal fra onsdagens debat i Aabenraa, hvor 18.000 seere fulgte med.
  TV SYD vil til aftenens valgdebat i Sønderborg foretage en udvidet undersøgelse af seertallene for at finde ud af, hvor mange af seerne der er fra kommunen og hvor mange der kommer udefra, som alligevel er interesseret i valget i Sønderborg.
  